喜晴
作者：曾幾
朝代：宋

paragraphs: 求晴而得晴，老子不勝喜。
夜聞屋瓦聲，如疾痛在已。
通宵遂無寐，落勢殊未已。
禾頭臥沙泥，便恐欲生耳。
謂天爲不仁，春夏雨如彼。
即今孰主張，秋潦更如此。
垂成又敗之，天意定不爾。
果如吾所料，林杪風忽起。
玄雲走四山，白日行萬里。
腰鐮知幾家，持杵者誰子。
歡聲田野閑，樂事圖畫裏。
使君經旬憂，杯酒爲一洗。
官倉不須問，百室既盈止。
作詩告同僚，可以賀我矣。